SCN-CHO ปิดจ๊อบเซ็นสัญญาเมล์ NGV เร่งส่งมอบล็อตแรก 100 คันต้นปี 61
SCN-CHO ปิดจ๊อบเซ็นสัญญาเมล์ NGV เร่งส่งมอบล็อตแรก 100 คันต้นปี 61 มั่นใจส่งมอบครบตามสัญญาได้ภายในเดือน มิ.ย. 61
27 ธ.ค. 2560

ผู้สื่อข่าวรายงานว่า บริษัท สแกนอินเตอร์ จำกัด (มหาชน) หรือ SCN และ บริษัท ช ทวี จำกัด (มหาชน) หรือ CHO ภายใต้กลุ่มร่วมทำงาน SCN-CHO ได้ลงนามในสัญญาการซื้อขายรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรถโดยสาร จำนวน 489 คัน กับองค์การขนส่งมวลชนกรุงเทพ (ขสมก.) ในช่วงเช้าวันนี้ (27 ธ.ค.) มูลค่าโครงการประมาณ 4,261 ล้านบาท โดยมั่นใจว่าจะส่งมอบงานล็อตแรกจำนวน 100 คัน ภายในเดือนมี.ค.61 และจะส่งมอบได้ครบตามสัญญาภายในเดือนมิ.ย.61
สำหรับการดำเนินโครงการนี้ SCN จะเป็นผู้ให้การสนับสนุนด้านเงินทุนเพื่อดำเนินโครงการจัดซื้อรถโดยสารปรับอากาศ NGV และซ่อมแซมบำรุงรักษารถโดยสาร พร้อมทั้งนำประสบการณ์และความเชี่ยวชาญในการดำเนินธุรกิจที่เกี่ยวเนื่องกับก๊าซธรรมชาติแบบครบวงจร เข้ามาสนับสนุนในด้านองค์ความรู้ด้านเทคนิคที่เกี่ยวข้องกับระบบเชื้อเพลิง NGV
ขณะที่ CHO มีประสบการณ์งานซ่อมบำรุงและศูนย์ซ่อม จึงทำให้เชื่อว่าจะสามารถรองรับการดำเนินโครงการดังกล่าวได้ด้วยดี